Latvijas futbola izlase 1993. gadā
Latvijas futbola izlase 1993. gadā aizvadīja 9 spēles, no kurām divās uzvarēja, divās spēlēja neizšķirti, bet piecās piedzīvoja zaudējumu. 1993. gada sezonu izlase iesāka ar dalību Baltijas kausa izcīņā telpās, kas norisinājās Somijā. Arī šīs spēles, neskatoties uz to, ka aizvadītas slēgtā laukumā, ir pieskaitītas pie oficiālām izlašu spēlēm. Šajā turnīrā Latvijas izlase zaudēja Lietuvas izlasei, taču uzvarēja Igauniju. Jūlijā norisinājās arī Baltijas kausa izcīņa āra stadionā, tajā Latvijas izlase pirmoreiz kopš 1937. gada kļuva par kausa ieguvējiem, uzvarot igauņus, kā arī spēlējot neizšķirti ar lietuviešiem. 1993. gadā Latvijas izlase pabeidza 1992. gadā iesākto 1994. gada Pasaules kausa kvalifikācijas turnīru. Šajā gadā Latvija aizvadīja atlikušās 5 kvalifikācijas turnīra spēles, piedzīvojot 4 zaudējumus un vienreiz spēlējot neizšķirti. 1993. gada augustā FIFA regulāri sāka izdot Pasaules valstu izlašu ranga tabulu, kurā tika iekļauta arī Latvijas izlase.